**GUVERNUL REPUBLICII MOLDOVA**

**HOTĂRÂRE nr. \_\_\_\_**

**din                                    2023**

**Chișinău**

**Cu privire la aprobarea**

**proiectului de lege pentru modificarea unor acte normative**

**(din domeniul educației)**

**---------------**------------------------------------------------------------

**Guvernul HOTĂRĂȘTE:**

Se aprobă și se prezintă Parlamentului spre examinare proiectul de lege pentru modificarea unor acte normative (din domeniul educației).

**Prim-ministru DORIN RECEAN**

Contrasemnează:

Ministrul educației și cercetării Dan Perciun

Ministrul finanțelor Petru Rotaru

Ministrul justiției Veronica Mihailov-Moraru

Vizează:

Secretar general al Guvernului Artur MIJA

Aprobată în şedinţa Guvernului

din

*Proiect*

**PARLAMENTUL REPUBLICII MOLDOVA**

**LEGE**

**pentru modificarea unor acte normative**

**(din domeniul educației)**

         Parlamentul adoptă prezenta lege organică.

**Art. I.** – La articolul 20 dinCodul fiscal nr.1163/1997 (republicat în Monitorul Oficial al Republicii Moldova, ediţie specială din 8 februarie 2007), cu modificările ulterioare, se completează cu literele d9)-d10) cu următorul cuprins:

„d9) alocația pentru sporirea accesului la educație prevăzută de Codul Educației al Republicii Moldova nr.152/2014, în mărimea și modul stabilit de Guvern;

d10) alocația pentru menținerea cadrelor didactice în sistem prevăzută de Codul Educației al Republicii Moldova nr.152/2014, în mărimea și modul stabilit de Guvern;”.

**Art. II.** – La articolul 6 din Legea privind descentralizarea administrativă nr. 435/2006 (Monitorul Oficial al Republicii Moldova, 2007, nr.29–31, art.91), cu modificările ulterioare, alineatul (11) va avea următorul cuprins:

„(11) Competențele autorităților administrației publice locale pot fi delegate altei autorități publice locale sau instituțiilor publice de învățământ din subordine, cu acordul acestora, dacă legea nu prevede altfel.”.

**Art. III.** – Laarticolul 14 alineatul (2) dinLegea privind administrația publică locală nr. 436/2006 (Monitorul Oficial al Republicii Moldova, 2007, nr.32-35, art.116), cu modificările ulterioare, se completează cu litera  n5) cu următorul cuprins:

„n5) acordă instituțiilor de învățământ general (preșcolar, primar, secundar general sau extrașcolar) din teritoriul administrat autonomie privind gestiunea resurselor financiare din transferurile cu destinație specială de la bugetul de stat, prevăzute în legea bugetară anuală, precum și din fondurile bugetului local sau alte surse neinterzise de lege.”

**Art. IV.** – Codul educaţiei al Republicii Moldova nr.152/2014 (Monitorul Oficial al Republicii Moldova, 2014, nr.319–324, art.634), cu modificările ulterioare, se modifică după cum urmează:

1.La articolul 20 se completează cu alineatul (5)1  cu următorul cuprins:

„(5)1 Instituțiile de învățământ de la treapta de învățământ gimnazial și liceal pot presta servicii de alimentație a elevilor în modul stabilit de Guvern.”

2. La Articolul 132 alineatul (4) va avea următorul cuprins:

„(4) În cel mult doi ani de la ocuparea funcțiilor didactice, persoanele angajate care sunt absolvente ale programelor de studii superioare nepedagogice, vor urma obligatoriu modulul psihopedagogic corespunzător unui număr de 60 de credite de studii.”

2. La articolul 134 alineatul (2) se completează cu litera f) cu următorul cuprins:

„f) să beneficieze de asistență psihologică în cazul în care a fost victima unei situații de violență în legătură cu îndeplinirea obligațiilor de muncă.”

3. La articolul 136 se completează cu alineatul (9) cu următorul cuprins:

„ (9) Elevii beneficiază de alimentație după cum urmează:

a) elevilor claselor I – IV le este asigurată alimentarea gratuită, cu finanțare de la bugetul de stat;

b) elevilor din instituţiile de învăţământ din raioanele de est și din zona de securitate le este asigurată alimentarea gratuită, cu finanțare de la bugetul de stat;

c) elevilor transportați la instituțiile de învățământ în alte localități decât cea în care își au domiciliul sau reședința, pe distanțe ce depășesc 2 km le este asigurată alimentarea gratuită, cu finanțare de la bugetul de stat;

d) elevilor claselor I-XII din familiile social vulnerabile le este  asigurată alimentarea gratuită, cu finanțare de la bugetele locale;

e) elevilor din instituțiile de învățământ profesional tehnic secundar le este asigurată alimentarea gratuită, în modul stabilit de Guvern;

f) elevii claselor V – XII vor putea beneficia de alimentație, contra cost, în modul stabilit de Guvern.”

4. Legea se completează cu articolul  1361 cu următorul cuprins:

 **„ Articolul 1361**Recompense pentru elevi

 Pentru acțiuni sau rezultate apreciate de către comunitatea școlară, elevii pot primi următoarele recompense:

a) evidențiere în fața clasei și/sau în fața colegilor din școală;

b) comunicare verbală sau scrisă adresată părinților sau altor reprezentanți legali;

c) delegare cu prioritate în excursii sau tabere de odihnă;

d) diplome, medalii, premii;

e) burse de merit ale instituției (la decizia consiliului de administrație al instituției);

f) burse de merit ale administrației publice;

g) alte recompense neinterzise de lege.

5. Legea se completează cu articolul 1371 cu următorul cuprins:

         **„ Articolul 1371**Sancţiuni aplicabile elevilor

(1) În cazul abaterilor, elevilor le pot fi aplicate următoarele sancțiuni:

a) observație, cu înscriere în agenda elevului/catalogul electronic;

b) mustrare, cu înscriere în agenda elevului/catalogul electronic;

c) eliminarea temporară de la lecții;

d) privare de cămin, în cazul în care instituția dispune de cămin, cu excepția elevilor din învățământul general obligatoriu;

e) suspendarea elevului pe o durată limitată de timp;

f) preavizarea de exmatriculare;

g) exmatricularea, cu drept de reînscriere în anul școlar următor, cu excepția elevilor clasei a X-a, care vor susține un nou concurs de admitere;

h) exmatricularea din liceu fără drept de reînscriere ulterioară în aceeași instituție;

i) exmatricularea din liceu cu drept de înscriere în instituție de învățământ profesional tehnic secundar;

j) suportarea de către părinți/ alți reprezentanți legali a cheltuielilor pentru pagubele materiale produse în cadrul instituției de învățământ.

(2) Sancțiunile prevăzute la alin. (1) lit. f)-i) nu se pot aplica elevilor din învățământul general obligatoriu

(3) Pentru a putea fi sancționați, faptele trebuie să se petreacă în perimetrul instituției de învățământ, sau în spațiul adiacent acesteia, sau în cadrul activităților extrașcolare.

(4) Sancțiunile aplicate se comunică, individual, atât elevilor, cât și părinților sau altor reprezentanți legali, după caz. Sancțiunea se aplică din momentul comunicării acesteia.

(5) Suspendarea elevului se poate realiza pentru o durată de maximum 5 zile lucrătoare. Un elev nu poate fi suspendat pe durata unui an școlar pentru mai mult de 15 zile lucrătoare.

(6) Sancțiunile prevăzute la alin. (1) lit. f) - i) se pot aplica în cazul faptelor de violență fizică, psihologică și/sau verbală îndreptate împotriva colegilor, a personalului din învățământul general și profesional tehnic sau în alte situații foarte grave, când prezența elevului în școală constituie un pericol pentru siguranța elevilor sau a personalului și/sau împiedică realizarea dreptului la educație, respectiv la muncă.

(7) Elevii care au fost sancționați conform prevederilor alin. (1) beneficiază de asistență psihologică.

 (8) Procedura de aplicare a sancțiunilor este elaborată și aprobată de Ministerul Educației și Cercetării.

 (9) Procedura de aplicare a sancțiunilor prevăzute la alin. (1) lit. d) - i) include în mod obligatoriu:

- informarea elevilor și a părinților sau a altor reprezentanți legali;

- interviul de protecție cu elevul;

- dreptul de a contesta sancțiunea în contencios administrativ, fără a respecta procedura prealabilă.

6. La articolul 140, alineatul (1) se completează cu litera z2 cu următorul cuprins:

„z2 ) asigură ținerea Registrului unităților de transport școlar al Sistemului Informațional de management în educație.

7. La articolul 141, alineatul (1) se completează cu litera o) cu următorul cuprins:

„o) asigură completarea Registrului unităților de transport școlar al Sistemului Informațional de management în educație.

8. La articolul 144 se completează cu alineatul (12) cu următorul cuprins:

„(12) Ministerul Educației și Cercetării este în drept să reducă sau să sisteze finanțarea de la bugetul de stat a instituțiilor publice de învățământ general atunci când acestea nu respectă standardele educaționale de stat.”

9. La articolul 145 se completează cu alineatul (41) cu următorul cuprins:

„(41) Instituțiile publice de învățământ preșcolar, primar și secundar general, precum și instituțiile extrașcolare pot activa în regim de autogestiune financiară sau în regim centralizat, conform  prevederilor aprobate de Guvern.

Decizia privind trecerea la autogestiune financiară se emite de către autoritatea publică locală, în subordinea căreia se află instituțiile de învățământ general. ”

10. Legea se completează cu articolul  1451 cu următorul cuprins:

„**Articolul 1451**Măsurile pentru sporirea accesului la educație a elevilor din instituțiile de învățământ general cu un număr mic de elevi și menținere a cadrelor didactice în sistem

(1) În scopul sporirii accesului la educație, părinții sau reprezentanții legali ai elevilor din instituțiile publice de învățământ general cu un număr mai mic de 50 de elevi, desemnate de către Ministerul Educației și Cercetării, care decid înscrierea elevului în altă instituție publică de învățământ general, pot beneficia de alocație cu caracter special.

(2) Alocația cu caracter special se acordă lunar, pe un termen de doi ani, calculat din momentul înscrierii elevului în noua instituție publică de învățământ general. Plata alocației cu caracter special se suspendă pe perioada lunilor iunie-august inclusiv.

(3) În vederea asigurării mobilității și asigurării cu normă didactică deplină a cadrelor didactice din instituțiile publice de învățământ general cu un număr mai mic de 50 de copii, desemnate de către Ministerul Educației și Cercetării, acestora le poate fi acordată alocația pentru menținerea cadrelor didactice în sistem în condițiile încadrării într-o altă instituție de învățământ.

(4) Cuantumul, procedura de acordare a alocațiilor și procedura de desemnare a instituțiilor se aprobă de Guvern.

(5) Alocațiile vor fi acordate prin intermediul Casei Naționale  de Asigurări Sociale, în temeiul listelor beneficiarilor, aprobate lunar de către Ministerul Educației și Cercetării

(6) Alocațiile nu sunt impozabile.

(7) Elevii înscriși la o instituție de învățământ general în altă localitate decât cea în care își au domiciliul sau reședința pot beneficia de alimentație gratuită, cu finanțare de la bugetul de stat sau/și local în modul prevăzut de Guvern.

**Art. VI.**  – (1) Prin derogare de la art.56 alin.(2) din Legea nr.100/2017 cu privire la actele normative, prezenta lege intră în vigoare la 1 ianuarie 2024, cu excepția art. I, pct. 3 referitor la alin. (9), lit. c), care intră în vigoare la 1 ianuarie 2025.

 (2) Guvernul, în termen de 2 luni de la data publicării prezentei legi, va elabora şi va aproba actele normative necesare pentru implementarea prezentei legi.

**Președintele Parlamentului**

|  |
| --- |
| **NOTĂ INFORMATIVĂ****la proiectul de lege pentru modificarea unor acte normative** **(aferent domeniului educației)**   |
| **1.** **Denumirea autorului și, după caz, a participanților la elaborarea proiectului** |
|  Proiectul de lege pentru modificarea unor acte normative (aferent domeniului educației) a fost elaborat de către Ministerul Educației și Cercetării. |
| **2.** **Condițiile ce au impus elaborarea proiectului de act normativ și finalitățile urmărite** |
| Proiectul de lege pentru modificarea unor acte normative a fost elaborat în contextul necesității realizării Obiectivului general nr.3 al Strategiei Naționale de dezvoltare „Moldova Europeană 2030” adoptată prin Legea nr.315/2022, ce rezidă în „Garantarea educației corespunzătoare şi de calitate pentru toţi pe tot parcursul vieţii.”În temeiul documentului de politici citat, „Scopul strategic în domeniul educației este oferirea de oportunități pentru toţi oamenii de a-şi dezvolta, de la o vârstă fragedă şi pe tot parcursul vieţii, deprinderi, cunoştinţe, abilităţi şi competenţele necesare pentru a-şi valorifica cât mai bine potenţialul atât în viaţa personală, cât şi în cea profesională.”În context, în cadrul Politicilor de educație, cercetare, tineret şi sport reliefate în Strategia respectivă, se include*inter alia* crearea condițiilor pentru dezvoltarea și consolidarea legăturilor dintre mediul de cercetare şi cel de afaceri; asigurarea accesului echitabil al tuturor copiilor la educația de calitate, în special în zonele rurale, prin crearea unor condiţii adecvate de studii, oferirea posibilităților de pregătire a copiilor potrivit abilităţilor individuale ale acestora şi asigurarea unui mediu şcolar prietenos, protectiv şi incluziv, prevenind şi combătând violenţa şi comportamentul de tip bullying. Astfel, pornind de la acțiunile indicate în documentul de planificare invocat *supra*, prin proiectul de lege pentru modificarea unor acte normative se urmărește atingerea următoarelor obiective:- instituirea măsurilor privind sporirea accesului la educație, prin acordarea dreptului părinților sau reprezentanților legali ai elevilor de a beneficia de alocații cu caracter special, în cazul în care decid înscrierea elevului în altă instituție publică de învăţământ general, decât cele cu un număr mai mic de 50 de elevi, care vor fi desemnate de către Ministerul Educației și Cercetării. Menționăm că, școlile din zonele rurale înregistrează o performanță scăzută. În medie, elevii din zonele rurale obțin rezultate cu 16% mai mici la citire, cu 13% mai joase la matematică și cu 13% mai mici la știință în comparație cu omologii lor urbani. Instituirea măsurii de acordare a alocației propuse are ca scop garantarea realizării dreptului la studii în instituții cu infrastructură corespunzătoare, fiind o partea componentă a proiectului școlilor model regionale, care are drept scop îmbunătățirea mediului de învățare prin renovarea și dotarea școlilor, reducerea costurilor operaționale generale.- instituirea dreptului autorităților administrației publice locale de a delega altor autorități publice locale sau instituțiilor publice de învăţământ din subordinea acestora, unele competențe privind gestiunea resurselor financiare din transferurile cu destinație specială de la bugetul de stat, prevăzute în legea bugetară anuală, precum și din fondurile bugetului local sau alte surse neinterzise de lege, ceea ce va asigura o mai bună și transparentă gestiune a banului public;- suplimentar, în scopul asigurării transparenței utilizării mijloacelor financiare, dar și a motivării instituțiilor publice de învățământ preșcolar, primar și secundar general, precum și a instituțiilor extrașcolare de a utiliza eficient și avantajos mijloacele financiare, se propune includerea normelor conform cărora aceste entități pot activa în regim de autogestiune financiară sau în regim centralizat, conform prevederilor aprobate de Guvern. - includerea unei proceduri transparente în virtutea căreia Ministerul Educației și Cercetării va fi în drept să reducă sau să sisteze finanțarea de la bugetul de stat a instituțiilor publice de învățământ general, atunci când acestea nu respectă standardele educaționale de stat. Astfel, fiecare dintre entitățile beneficiare de respectivele finanțări va fi motivate în respectarea standardelor de învăţământ, ceea ce va duce la sporirea calității actului de instruire;- acordarea dreptului persoanelor ce intenționează a ocupa funcții didactice, dar nu sunt absolvente ale programelor de studii superioare pedagogice, de a participa la concursul privind ocuparea acestor funcții și de a urma modulul psihopedagocic în decursul a cel mult doi ani de la ocuparea funcției didactice. În acest mod, ne propunem să soluționăm problema lipsei cadrelor didactice, dar și să permitem accederea în domeniul funcțiilor didactice și a deținătorilor altor studiilor superioare decât cele pedagogice. Conform angajamentelor privind dezvoltarea durabilă, stabilite prin Strategia menționată supra, până în anul 2030 urmează a fi implementate un șir de ținte strategice, printre care și asigurarea faptului că elevii vor obține cunoștințele și competențele necesare pentru a promova cultura nonviolenței. Pentru a îndeplini un astfel de obiectiv al politicii educaționale, școala trebuie să asigure un sistem de valori care să ofere un climat în care demnitatea, respectul și empatia să ghideze comportamentele tuturor beneficiarilor sistemului de educație. Studiile arată că, impactul experiențelor de violență psihologică-bullying asupra unui adolescent ar fi: riscul sporit de suicid în adolescență, asociat expunerii la bullying atât în rândul fetelor, cât și al băieților; cei care nu ajung la suicid și se luptă să supraviețuiască, fie abandonează școala, fie dezvoltă o multitudine de probleme de sănătate mintală; adolescenții care manifestă comportamente de bullying prezintă un risc de consum de substanțe interzise și de implicare în comportamente delincvente, iar adolescenții care sunt țintele bullying-ului manifestă un nivel crescut de anxietate, mediul ambiant îl asociază cu un loc plin de pericole, se așteaptă tot timpul ca ceva rău să li se întâmple, se simt neputincioși etc.Conștientizarea limitelor comportamentele în mediul școlar e imperioasă în condițiile unei realități în care fenomenul violenței în școală se răspândește tot mai mult. Cu titlu de exemplu, în instituțiile de învățământ din raionul Călărași, în perioada anilor 2020-2023 s-au înregistrat peste 1000 de acte de violență elev-elev, însă aceste fapte nu au comportat și sancțiuni.Siguranța fiecărui beneficiar al procesului educațional trebuie asigurată de către stat inclusiv prin exercitarea rolului pozitiv de a întreprinde măsuri concrete pentru a descuraja comportamentele violente ale elevilor și a le sancționa atunci când acestea sunt admise. Prevenția generală prin sancționarea actelor de violență este mai mult decât necesară în orice legislație, ori dispozițiile juridice își ating scopul doar cu condiția stabilirii unor sancțiuni pentru nerespectare a acestora. Prin sancționarea acțiunilor care nu se înscriu în limitele comportamentelor admisibile ale elevilor se urmărește asigurarea unui mediu educațional sigur, în care elevii conștientizează asupra abaterilor de la normele de comportament stabilite în mediul educațional. Sancțiunile vor fi însoțite de asistență psihologică, ceea ce va asigura o prevenție a acțiunilor de violență cu impacte majore, or consilierea acordată va veni în suportul elevilor pentru a conștientiza și gestiona emoțiile. În ceea ca ce privește sancțiunile prevăzute la art. 1371 alin. (1) lit.f) - i), a fost stabilită o procedură de aplicare, astfel încât să se asigure respectarea drepturilor copilului și a măsurilor de protecție. De asemenea, se stabilește și o cale de contestare în ordinea contenciosului administrativ a sancțiunii aplicate, fără respectarea procedurii prealabile. Astfel că, actul de aplicare a sancțiunilor prevăzute la art. 1371 alin. (1) lit.f) - i) va trebui să fie unul motivat, ceea ce va preveni inclusiv arbitrariul în aplicarea sancțiunilor respective. - În scopul prevenirii stresului posttraumatic, se completează Codul Educației cu dreptul personalului didactic, ştiinţifico-didactic şi ştiinţific de a beneficia de asistență psihologică în cazul în care a fost victima unei situații de violență în legătură cu îndeplinirea obligațiilor de muncă.- Sănătatea populației constituie o componentă importantă în asigurarea bunăstării cetățenilor, iar statul are un rol major în promovarea unei alimentații sănătoase. În rândul copiilor aceasta trebuie să se întâmple inclusiv prin crearea unor condiții reale de a se alimenta sănătos. Lipsa acestora determină înfometarea exagerată sau consumul de alimente nerecomandate școlarilor, care dispun de un aport semnificativ de compuși care au efecte dăunătoare asupra sănătății, precum grăsimi, sare, zahăr, aditivi alimentari etc. Părinții au formulat un șir de solicitări în sensul creării condițiilor de alimentare a elevilor în instituțiile de învățământ în care aceștia își fac studiile. Acordarea dreptului instituțiilor de învățământ de la treapta gimnazială și liceală, care dispun de infrastructura necesară de a presta servicii de alimentare în conformitate cu un cadru legal subsecvent va avea un șir de beneficii, după cum urmează:* La întocmirea meniurilor-model vor participa specialiști în domeniul sănătății, iar compoziția acestora va fi în conformitate cu vârsta, starea de sănătate a copiilor, anotimpul și se va asigura respectarea acestuia;
* Transparență în selectarea furnizorilor de produse și servicii alimentare;
* Uniformizarea prețurilor meniurilor prin stabilirea unui cuantum de către Guvern, ceea ce va permite o corelare a normativelor financiare stabilite pentru alimentația elevilor cu valoarea de piață a alimentelor utilizate;
* Eficientizarea procedurilor de achiziție și achiziționarea produselor alimentare conform standardelor de calitate specifice copiilor/elevilor

- se indică categoriile de elevi care vor beneficia de alimentare gratuită, cu stabilirea surselor de finanțare ale acestora. Hotărârea Guvernului 234/2005 reglementează categoriile de elevi care beneficiază de alimentare gratuită: elevii claselor I-IV, elevilor claselor V-XII din instituţiile de învăţământ din raioanele de est ale Republicii Moldova şi din instituţiile de învăţământ amplasate în zona de securitate. Totodată, prin hotărârea de guvern menționată mai sus se recomandă extinderea practicii de alimentare gratuită și asupra elevilor claselor V-XII care provin din familii social vulnerabile, elevilor cu cerințe educaționale speciale și elevilor transportați spre insitutuțiile de învățământ în localitățile rurale, pe distanțe ce depășesc 2 km.- Pentru a asigura o evidență a unităților de transport școlar (donate, cumpărate etc) va fi implementat Registrul unităților de transport școlar ca parte componentă a Sistemului Informațional de management în educație. Ținerea Registrului va fi în atribuția Ministerului Educației și Cercetării, iar completarea acestuia cu informațiile relevante va fi asigurată de către organele locale de specialitate în domeniul învățământului. |
| **3.** **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul de lege pentru modificarea unor acte normative nu are ca scop armonizarea legislației naționale cu legislația Uniunii Europene. |
| **4.** **Principalele prevederi ale proiectului și evidențierea elementelor noi** |
| Proiectul de lege pentru modificarea unor acte normative prevede amendarea următoarelor legi, după cum urmează:Modificările propuse la Codul educației al Republicii Moldova nr.152/2014 urmăresc următoarele obiective:**1.** Se propune completarea legii cadru din domeniul educației cu un alineat nou în cuprinsul articolului 20, care să confere legalitate activității instituțiilor de învățământ de la treapta de învățământ gimnazial și liceal de prestare a serviciilor de alimentație a elevilor, în modul stabilit de Guvern. Astfel, se va fi admisă organizarea alimentației suplimentare a elevilor, contra plată, în modul și cuantumul stabilit de Guvern, fiind reglementat modul de desfășurare a activității de alimentație, condițiile de calitate a produselor folosite în alimentație, asigurarea transparenței în selectarea furnizorilor. Totodată, legiferarea activității de prestare a serviciilor de alimentație a elevilor va asigura evidența contabilă conformă a produselor alimentare folosite, precum și folosirea echipamentelor de casă și control pentru încasările bănești.**2.** Se propune introducerea unui nou alineat în cuprinsul articolului 132, în virtutea căruia propunem ca, în cel mult doi ani de la ocuparea funcțiilor didactice, persoanele angajate care sunt absolvente ale programelor de studii superioare nepedagogice, vor urma obligatoriu modulul psihopedagogic corespunzător unui număr de 60 de credite de studii. Astfel, vor putea accede în funcții didactice, inclusiv persoanele care nu dețin studii superioare în domeniul pedagogic, dar care vor fi obligate ulterior să urmeze modulul dedicat acestui domeniu.La moment, obligația urmării acestor cursuri este stabilită ca și precondiție de accedere într-o funcție didactică, ceea ce constituie o anumită reticență. Pentru a simplifica respectiva procedură, menținem norma vizată, cu acordarea posibilității de a participa la procedura de ocupare a funcției didactice, cu obligația urmării acestor cursuri ulterior.Remarcăm că, prin norma propusă vor putea accede în funcții didactice absolvenții altor programe de studii superioare, ceea ce va duce la acoperirea necesităților de cadre didactice, care este destul de stringentă la moment. **3.** Se completează articolul 136 cu un nou alineat în sensul stabilirii categoriilor de elevi care beneficiază de alimentație gratuită și sursele de finanțare pentru fiecare din categorii, după cum urmează:elevilor claselor I – IV le este asigurată alimentarea gratuită, cu finanțare de la bugetul de stat; elevilor din instituţiile de învăţământ din raioanele de est și celor din zona desecuritate le este asigurată alimentarea gratuită, cu finanțare de la bugetul de stat;elevilor transportați spre/de la instituțiile de învățământ în localitățile rurale, pe distanțe ce depășesc 2 km le este asigurată alimentarea gratuită, cu finanțare de la bugetul de stat;elevilor claselor I-XII din familiile social vulnerabile le este  asigurată alimentarea gratuită, cu finanțare de la bugetele locale;elevilor din instituțiile de învățământ profesional tehnic secundar le este asiguratăalimentarea gratuită, în modul stabilit de Guvern. Conținutul normei de completare a Codului Educației conferă claritate și previzibilitate în ceea ce privește asigurarea dreptului elevilor la alimentație, precum și sursele financiare pentru acoperirea cheltuielilor.  **4.** Legea se completează cu art. 1361 , care stabilește recompense pentru elevii care obține performanțe în plan școlar și extrașcolar, precum: evidențiere în fața clasei și/sau în fața colegilor din școală;comunicare verbală sau scrisă adresată părinților sau altor reprezentanți legali;delegare cu prioritate în excursii sau tabere de odihnă;diplome, medalii, premii;burse de merit ale instituției (la decizia consiliului de administrație al instituției);burse de merit ale administrației publice ;i alte recompense neinterzise de lege. **5.** Se propune completarea Legii cu articolul 1371 prin care se reglementează sancțiunile ce pot fi aplicate elevilor în cazul abaterilor, procedura de aplicare a acestora, precum și modul de contestare a actului prin care a fost aplicată sancțiunea. **6**. Se propune completarea art. 140 alin. (1) și art. 141 alin. (1) cu câte o nouă literă, prin care să se indice autoritatea responsabilă de ținerea Registrului unităților de transport școlar al Sistemului Informațional de management în educație – Ministerul Educației și Cercetării, precum și autoritățile care vor asigura completarea Registrului – OLSD.  **7.** Prin amendamentele propuse la art.144 ne propunem respectarea mai sporită a standardelor educaționale de stat care, conform art.39 al Codului supus amendării, constituie un ansamblu de documente normative şi reprezintă un sistem de criterii şi norme referitoare la nivelul de calitate care se doreşte a fi atins de diverse componente şi aspecte ale sistemului educaţional. În pofida faptului că art.39 alin.(4) al Codului educației stipulează că, standardele educaționale de stat sunt obligatorii pentru toate instituţiile de învăţământ publice şi private, totuși atestăm situații când respectivele entități le eludează.În scopul asigurării respectării acestora, propunem ca Ministerul Educației și Cercetării să dispună de dreptul de a reduce sau sista finanțarea de la bugetul de stat a instituțiilor publice de învățământ general atunci când acestea nu respectă standardele educaționale de stat.**8.** O novelă propusă prin intermediul proiectului vizează modificarea art.145, prin care dispunem introducerea unui nou alineat, potrivit căruia instituţiile publice de învățământ preșcolar, primar și secundar general, precum și instituțiile extrașcolare pot activa în regim de autogestiune financiară sau în regim centralizat, conform prevederilor aprobate de Guvern.Foarte important să remarcăm că decizia privind trecerea la autogestiune financiară se emite de către autoritatea publică locală, în subordinea căreia se află instituțiile de învățământ general. În acest mod, introducem o nouă modalitate de finanțare şi gestionare financiară a învățământului, care va permite utilizarea mai eficientă a mecanismelor de atragere a altor posibilități de finanțare și dezvoltare inclusiv a bazei materiale a instituțiilor de învăţământ vizate.**9.** Se propune introducerea articolului 1451 prin care se instituie o alocație cu caracter special- alocația pentru sporirea accesului la educație, care se va acorda părinților sau reprezentanților legali ai elevilor din instituțiile publice de învăţămînt general cu un număr mai mic de 50 de elevi, care decid înscrierea elevului în altă instituție publică de învăţământ general. Scopul respectivei alocații rezidă în sporirea accesului la educație. Actualmente, există 102 instituții de învăţământ general cu un număr de elevi de până la 50. Prin urmare, considerăm că, mecanismul propus prin intermediul proiectului va motiva migrația copiilor către școlile cu un număr mai major de copii, cu o infrastructură adecvată realizării dreptului la studii.Proiectul propune acordarea respectivei alocații cu frecvență lunară, pe un termen de doi ani, calculat din momentul înscrierii elevului în noua instituție publică de învăţământ general, urmând ca respectiva plată se fie suspendată pe perioada vacanței de vară a elevilor. Cuantumul și procedura de acordare a alocațiilor cu caracter special urmează a fi aprobată de către Guvern. Remarcăm că, potrivit proiectului, alocația cu caracter special nu va fi impozabilă, în acest sens se propune modificarea art.20 al Codului fiscal nr.1163/1997. **10.**  În aceeași ordine de idei, propunem modificarea Legii privind descentralizarea administrativă nr. 435/2006 și a Legii privind administrația publică locală nr. 436/2006, prin instituirea normelor conform cărora consiliul local va fi în drept să acorde instituțiilor de învățământ general (preșcolar, primar și secundar general, extrașcolar) din teritoriul administrat autonomie privind gestiunea resurselor financiare din transferurile cu destinație specială de la bugetul de stat, prevăzute în legea bugetară anuală, precum și din fondurile bugetului local sau alte surse neinterzise de lege.**11.** Potrivit dispozițiilor finale, prin derogare de la art.56 alin.(2) din Legea nr.100/2017 cu privire la actele normative, se propune intrarea în vigoare a legii la 1 ianuarie 2024, cu excepția art. I, pct. 3 referitor la alin. (9), lit. c), care intră în vigoare la 1 ianuarie 2025. La fel se dispune un termen de 2 luni în interiorul căruia Guvernul va elabora şi va aproba actele normative necesare pentru implementarea prezentei legi. |
| **5.** **Fundamentarea economico-financiară** |
|  Costurile de implementare a anumitor prevederi ale proiectului vor fi definitivate odată cu aprobarea cadrului normativ secundar. Costurile maxime care pot apărea în anul 2024 pot fi estimate aplicând următoarele premise:1. Hotărârea Guvernului privind regulamentul de acordare a alocației pentru elevii din instituții de învățământ mai mici de 50 de elevi se aprobă în trimestrul I 2024
2. Primii beneficiari ai alocației încep să beneficieze de alocație în septembrie 2024
3. Cuantumul alocației 1000 de lei pe lună
4. Numărul maxim de beneficiari - 1000 de beneficiari (20% din toți elevii din școli mai mici de 50 de elevi (100 la număr) aleg să meargă într-o altă instituție de învățământ)
5. Cost total - 3 luni (septembrie - noiembrie) X 1000 beneficiari X 1000 de lei = 3 milioane de lei

2024: Cost total proiect = 3 milioaneAplicând același algoritm pentru anul 2025: 40% din elevi = 2000. Alocația se acordă doar timp de 10 luni. Costul total = 2000 \* 1000 \* 10 = 20 de milioane. Totodată, din 2025 se propune acoperirea costurilor de alimentare a copiilor transportați din rândul celor care nu se includ în alte categorii. Conform datelor Ministerului Educației, 11 276 de copii care își fac studiile în clasele a V-a - a XII-a sunt transportați la școală. Ținând cont de normativul actual de 15.6 lei per copil și de numărul de zile de școală - 171 - costul maxim posibil pentru realizarea acestei măsuri este de 31 de milioane de lei.2025: Costul maxim total pentru implementarea măsurilor este de 51 de milioane de lei.  -Alimentarea elevilor transportati din gimnazii (11276 elevi x 171 zile x 18.70 lei/zi (15.6 x 20%) |
| **6.** **Modul de încorporare a actului în cadrul normativ în vigoare** |
|  Proiectul de lege menționat se încadrează în cadrul normativ în vigoare. Totodată, în scopul implementării prevederilor proiectului de lege vor fi necesare intervenții la nivelul cadrului normativ subsidiar, în contextul necesității asigurării aducerii actelor normative ale Guvernului în concordanță cu prezenta lege, precum și adoptarea hotărârilor de Guvern dedicate - modul de stabilire a cuantumului și de reglementare a procedurii de acordare a alocației cu caracter special, dar și a actului normativ emis de Ministerul Educației și Cercetării privind desemnarea instituțiilor de învăţămînt general, în contextul instituirii alocației cu caracter special; asupra condițiilor de prestare a serviciilor de alimentație de către instituțiile de învățământ, precum și cuantumul acestora. Subsecvent, urmează a fi aprobată de către Guvern procedura privind modul de activare a instituțiilor publice de învățământ preșcolar, primar și secundar general, precum și a instituțiilor extrașcolare în regim de autogestiune financiară sau în regim centralizat.  De asemenea, urmează a fi elaborată și aprobată de către Ministerul Educației și Cercetării procedura de aplicare a sancțiunilor față de elevi. |
| **7.** **Avizarea și consultarea publică a proiectului** |
|  În scopul respectării prevederilor Legii nr.239/2008 privind transparența în procesul decizional și a stipulărilor Legii nr.100/2017 cu privire la actele normative, anunțul privind elaborarea proiectului de lege a fost plasat pe pagina web a Ministerului Educației și Cercetării, directoriul ,,Transparența decizională” și pe portalul www.particip.gov.md -  La fel, proiectul legii urmează a fi discutat cu reprezentanții instituțiilor de învățământ și ai societății civile, urmând a fi supus avizării și consultărilor publice, în conformitate cu prevederile Legii 239/2008 privind transparența în procesul decizional. |

|  |
| --- |
| **8.** **Constatările expertizei anticorupție** |
|  Potrivit art.35 din Legea nr.100/2017 cu privire la actele normative, proiectul de lege va fi remis Centrului Național Anticorupție pentru a fi supus expertizei anticorupție. |
| **9.** **Constatările expertizei de compatibilitate** |
|  Proiectul de lege nu necesită efectuarea expertizei de compatibilitate cu legislația Uniunii Europene. |
| **10.** **Constatările expertizei juridice** |
|  Potrivit art.37 din Legea nr.100/2017 cu privire la actele normative, proiectul de lege va fi remis Ministerului Justiției pentru efectuarea expertizei juridice. |
| **11.** **Constatările altor expertize** |
|  Proiectul nu conține prevederi de reglementare a activității de întreprinzător în contextul Legii nr. 235/2006 cu privire la principiile de bază de reglementare a activității de întreprinzător, astfel decăzând necesitatea examinării acestuia de către Grupul de lucru pentru reglementarea activității de întreprinzător.  |

**Ministru Dan Perciun**